Seuntjie wat byna verdrink word wakker gemaakEdgar Julyan Foto: Drowning and Near-Drowning support Facebook-blad Edgar Julyan, die seuntjie wat Vrydagmiddag byna verdrink het, het Donderdagoggend stadig maar seker begin wakker word nadat hy sedert die voorval onder verdowing gehou is. Maroela Media het vroeër berig die 21 maande oue seuntjie van Potchefstroom, is in ‘n kunsmatige koma geplaas om swelling op sy brein te verminder. Hy is ook onder ‘n yskombers geplaas om sy liggaamstemperatuur te verlaag. Edgar sou Woensdagoggend wakker gemaak word om te bepaal of daar enige breinskade is. Edgard se ma, Marlene van den Berg-Julyan, het egter Woensdagmiddag gesê Edgar se bloeddruk het erg geval en hulle moes wag tot vandag om hom wakker te maak. Marlene het Donderdag 10:00 op haar Facebook-blad geskryf: “Boeta skop en byt die pype! Hy’s besig om WAKKER te word!” Sy sê hy is baie deurmekaar, maar wakker. Hou Maroela Media dop vir opvolgartikels.